กรณีศึกษา CHANEL คนก่อตั้ง เสียหุ้นทั้งหมด ให้เพื่อน
ปัจจุบัน ใครกันที่เป็นเจ้าของแบรนด์ CHANEL ? ลงทุนแมนจะเล่าให้ฟัง
29 เม.ย. 2566

กรณีศึกษา CHANEL คนก่อตั้ง เสียหุ้นทั้งหมด ให้เพื่อน /โดย ลงทุนแมน
ในปี 1941 สงครามโลกครั้งที่ 2 ลุกลามไปทั่วทวีปยุโรป โกโก ชาแนล ผู้ก่อตั้งแบรนด์ CHANEL ได้เขียนจดหมายถึงพรรคนาซีเยอรมัน ที่กำลังยึดครองกรุงปารีสในขณะนั้น เพื่อเรียกร้องส่วนแบ่งผลกำไรทางธุรกิจที่มากขึ้นจากหุ้นส่วน
สาเหตุก็เพราะว่า หุ้นส่วนคนนั้นเป็น ชาวยิว..
แต่ทว่าคำร้องของเธอนั้นตกไป เนื่องจากหุ้นส่วนคนนั้นได้โอนย้ายหุ้นให้กับนอมินี และหนีออกนอกประเทศไปเรียบร้อยแล้ว
พอสงครามจบลง โกโก ชาแนล ถูกเนรเทศออกจากประเทศ เพราะถูกสงสัยว่าเกี่ยวข้องกับพรรคนาซี
แต่หุ้นส่วนชาวยิวคนนั้นกลับมา และได้กลายเป็นผู้ถือหุ้นเพียงรายเดียวในบริษัท..
แล้วปัจจุบัน ใครกันที่เป็นเจ้าของแบรนด์ CHANEL ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ในปี 1922 โกโก ชาแนล กำลังขยายธุรกิจเสื้อผ้าแฟชั่นของเธอที่กำลังได้รับความนิยมอย่างมาก ในหมู่คนดังและชนชั้นสูงของยุโรป
หนึ่งในสินค้าสำคัญที่เพิ่งเปิดตัวไปก็คือ น้ำหอม CHANEL No. 5 ที่ยังคงความอมตะ ขายดีมาจนถึงทุกวันนี้
ตอนนั้น โกโก ชาแนล มีหุ้นส่วนทางธุรกิจอีก 2 คน ก็คือ
- เบเดอร์ ผู้ก่อตั้งห้างหรู ลาฟาแย็ต
- ปีแยร์ เวิร์ทไฮเมอร์ นักเพาะพันธ์ุม้าแข่งชื่อดังในฝรั่งเศส ซึ่งเขาเพิ่งได้รับมรดกเป็นโรงงานทำน้ำหอมของตระกูล
ทั้ง 3 คนร่วมหุ้นกันเพื่อขยายกำลังการผลิตน้ำหอม Chanel No. 5 ที่กำลังโด่งดังในขณะนั้น
โดย
- ปีแยร์ เวิร์ทไฮเมอร์ จะเป็นผู้ลงทุนผลิต ทำการตลาด และจัดส่งสินค้า ถือหุ้น 70%
- เบเดอร์ จะเป็นผู้จัดจำหน่าย ถือหุ้น 20%
- โกโก ชาแนล อนุญาตให้ผลิต ถือหุ้น 10%
ซึ่งนั่นก็ทำให้ยอดขายของน้ำหอมอมตะอย่าง Chanel No. 5 เติบโตอย่างรวดเร็วหลังจากนั้น
แต่ทว่าความสัมพันธ์ของหุ้นส่วนทั้ง 3 คนนั้น กลับแย่ลงไปเรื่อย ๆ สวนทางกับยอดขาย..
โกโก ชาแนล เองเริ่มไม่พอใจที่ตัวเองได้สัดส่วนผลกำไรน้อย ทั้งที่ตัวเองเป็นคนสร้างสรรค์ คิดค้น รวมถึงสร้างแบรนด์นี้ขึ้นมาตั้งแต่แรก
เธอเข้าไปเจรจากับปีแยร์ แต่ปีแยร์ก็ปฏิเสธข้อเสนอของเธอ
จนมาในช่วงสงครามโลกครั้งที่ 2 เยอรมนีได้เข้ายึดครองฝรั่งเศส ปีแยร์ซึ่งเป็นคนยิวที่ไหวตัวเร็ว ได้ทำการโอนถ่ายหุ้นให้กับนอมินี และหนีออกไปนอกประเทศ
โกโก ชาแนล ได้เขียนจดหมายเพื่อเรียกร้องส่วนแบ่งทางธุรกิจเพิ่มเติมไปยังผู้ปกครองในขณะนั้น ซึ่งก็คือ พรรคนาซี
แต่ว่าก็ไม่สามารถทำอะไรได้ เนื่องจากปีแยร์ได้ทำการถ่ายหุ้นและทรัพย์สินไปยังนอมินีอื่น ๆ หมดแล้ว
พอสงครามจบลง โกโก ชาแนล ซึ่งถูกกล่าวหาว่าคบค้าสมาคมและเป็นผู้ส่งข้อมูลสำคัญให้กับพรรคนาซี ถูกเนรเทศออกไปอยู่ที่ประเทศสวิตเซอร์แลนด์
ส่วนปีแยร์นั้นก็กลับมาทำธุรกิจต่อเหมือนเดิม
10 ปีหลังจากนั้น โกโก ชาแนล ได้กลับมายังประเทศฝรั่งเศสอีกครั้งเพื่อเริ่มต้นใหม่ เธอเข้าไปขอร้องปีแยร์ เพื่อให้ช่วยสนับสนุนทางการเงินในการเริ่มธุรกิจอีกครั้ง
ซึ่งนั่นก็ต้องแลกมากับการให้สิทธิ์ในการขายสินค้าแบรนด์ CHANEL ทั้งหมดที่นอกเหนือจากธุรกิจน้ำหอมให้กับ ปีแยร์
ส่วนผู้ถือหุ้นอีกคน เบเดอร์นั้นก็ขายหุ้นของตนเองจำนวน 20% ให้กับปีแยร์ ไปในระหว่างนั้น
ถึงตรงนี้ ปีแยร์มีอำนาจในการควบคุมบริษัทอย่างเบ็ดเสร็จ ด้วยจำนวนหุ้น 90% พร้อมกับสิทธิ์ในแบรนด์ CHANEL ในทุกสินค้า
ในปี 1971 โกโก ชาแนล ได้เสียชีวิตลง ฌาร์ค เวิร์ทไฮเมอร์ ลูกชายที่เข้ามาสานต่อธุรกิจจากปีแยร์ ได้เข้าซื้อหุ้นอีก 10% ที่เหลือ
หุ้นทั้งหมด 100% ของบริษัท Chanel S.A. จึงตกมาอยู่ในมือของครอบครัวเวิร์ทไฮเมอร์ เป็นการปิดฉากความขัดแย้งอันยาวนานระหว่างผู้ถือหุ้นบริษัทและผู้ก่อตั้ง
และกลายเป็นเจ้าของแบรนด์ CHANEL แต่เพียงผู้เดียว..
ปัจจุบัน ครอบครัวเวิร์ทไฮเมอร์มีทรัพย์สินรวมกันมากกว่า 3.3 ล้านล้านบาท จากการเป็นเจ้าของแบรนด์ CHANEL ธุรกิจเพาะพันธ์ุม้าแข่ง และไร่องุ่นในฝรั่งเศส..
ปิดท้ายด้วยข้อมูลที่น่าสนใจ
ครอบครัวนี้ เพิ่งรับเงินปันผลประจำปีจาก CHANEL ไป 170,000 ล้านบาท ในปีที่ผ่านมา..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
 References 
-
-
-